กบข.โล่งอกปลด131คดี ขาดทุนปี’51
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — กบข.ผ่อนคลาย ศาลสั่งจำหน่ายคดีสมาชิก กบข.ฟ้องร้องแล้ว 131 คดี ปัญหาขาดทุนปี 2551
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า ศาลปกครองกลางสั่งจำหน่ายคดีที่สมาชิกฟ้องร้องอันเนื่องมาจากผลประกอบการขาดทุนในปี 2551 แล้ว 131 คดี จากทั้งหมด 633 คดี เนื่องจากสมาชิกไม่ติดตามดำเนินคดีต่อภายในเวลาที่กฎหมายกำหนด
ล่าสุด เมื่อวันที่ 30 ธ.ค. 2553 ศาลปกครองกลางสงขลามีคำตัดสินยกคำร้องกรณีสมาชิก กบข.กลุ่มหนึ่งยื่นฟ้อง กบข. รมว.คลัง และกระทรวงการคลัง กรณีผลประกอบการขาดทุนปี 2551 ซึ่งศาลได้วินิจฉัยว่า กบข. รมว.คลัง และกระทรวงการคลังที่ปฏิบัติหน้าที่ในขณะนั้น มิได้ละเลยต่อหน้าที่ตามที่กฎหมายกำหนด โดยศาลวินิจฉัยว่าการนำเงินไปลงทุนของ กบข.ในปี 2551 ได้ดำเนินการให้เป็นไปตามหลักเกณฑ์และชอบด้วยกฎหมาย ขณะเดียวกันการจัดสรรผลประโยชน์สุทธิเข้าบัญชีผู้ฟ้องคดีของ กบข. ก็ชอบด้วยกฎหมาย และ รมว.คลัง ก็ไม่ได้ละเลยต่อหน้าที่ตามกฎหมาย
“กบข.ขาดทุนเป็นผลสืบเนื่องจากวิกฤตการณ์ทางเศรษฐกิจโลกรุนแรงในปี 2551 ส่งผลให้การลงทุนในหุ้นทั่วโลกตกอยู่ในสภาวะตกต่ำอย่างต่อเนื่อง แต่เมื่อภาวะเศรษฐกิจฟื้นตัวขึ้นก็ทำให้ผลประกอบการของ กบข.ดีขึ้น คิดเป็น 6.08% ในปี 2552 และ 8.93% สำหรับปี 2553 หรือเฉลี่ย 7.24% นับแต่ก่อตั้ง กบข.เมื่อปี 2540” น.ส.โสภาวดี กล่าว